DA Den Europæiske Unions Tidende CE 78/528

(2004/C 78 E/0549)

SKRIFTLIG FORESPØRGSEL P-3350/03

af Patricia McKenna (Verts/ALE) til Kommissionen

(6. november 2003)

Om: Moseskred forårsaget af Derrybrien vindmøllepark

Forlydender og fotografisk materiale tyder allerede stærkt på, at det store fortsat igangværende moseskred, der begyndte torsdag den 16. oktober i Derrybrien, Loughrea, var forårsaget af opførelsen af en vindmøllepark med en kapacitet på 60 MW. Vindmølleparken ejes af ESB-datterselskabet Hibernian Wind Power Ltd., som dog ikke indtil videre har accepteret noget ansvar for moseskredet, der nu vedrører et område på over 50 ha og har lukket to tilkørselsveje til den lokale landsby. Projektet omfatter to uautoriserede stenbrud, hvor der anvendes sprængstoffer, og indebærer kørsel med meget tunge lastvogne, der transporterer fyldmateriale på ustabile flydeveje, alt sammen på en op til seks meter dyb højmose på en bjergside. Mange af de betingelser, som i byggetilladelsen krævedes opfyldt inden arbejdets påbegyndelse, blev ikke overholdt af bygherren, og adskillige er stadig ikke blevet opfyldt, herunder en sikkerhedsstillelse til dækning af opgivelse/nedlukning af projektet.

Bortset fra det vigtige sikkerhedsspørgsmål, herunder truslen mod den lokale landsby, er nu også vandløb og den lokale vandforsyning fra bl.a. den nærliggende Lough Cutra, der ligger i et område, der foreslås udpeget til et særligt bevaringsområde (SAC), alvorligt truet. Én af årsagerne til, at amtsrådet i Galway oprindeligt afviste at udstede byggetilladelse for projektets tredje fase, var, at det var dets opfattelse, at spørgsmålet om jorderosion ikke var blevet behandlet tilstrækkelig grundigt i miljøkonsekvensundersøgelsen. Ikke desto mindre tilsidesatte An Bord Pleanála den afgørelse, som myndigheden med ansvar for udstedelse af byggetilladelser havde truffet, og udstedte en betingelsesløs tilladelse vedrørende denne fase. Det er absolut nødvendigt med en meget større udnyttelse af vedvarende energi, især i Irland, men en sådan tankeløs anlægsvirksomhed kunne nu bringe en sådan udnyttelse i alvorlig fare.

Mener Kommissionen, at sådanne spørgsmål er eller burde være centrale for en miljøkonsekvensundersøgelse. Vil Kommissionen, da de ikke blev behandlet indgående nok i det her foreliggende tilfælde, henstille til byggetilladelsesmyndighederne at sørge for, at arbejdet bliver indstillet for at undgå yderligere miljø- og sikkerhedsrisici og uheldige virkninger for udviklingen af vedvarende energi?

Svar afgivet på Kommissionens vegne af Margot Wallström

(16. december 2003)

Rådets direktiv af 27. juni 1985 om vurdering af visse offentlige og private projekters indvirkning på miljøet (VVM-direktivet) (1), ændret ved Rådets direktiv 97/11/EF af 3. marts 1997 (2), siger, at medlemsstaterne skal sørge for, at projekter som måtte få væsentlige virkninger på miljøet, enten på grund af deres art, størrelse eller beliggenhed, inden de godkendes, skal underkastes en vurdering af deres miljøvirkninger. Disse projekter er defineret i artikel 4, der henviser til direktivets bilag I og II. Opførelse af vindmølleparker henhører under bilag II, punkt 3 (i). Det er derfor op til medlemsstaterne af afgøre, om et givent projekt måtte få væsentlige virkninger for miljøet. Hvor der er sandsynlighed for, at der måtte opstå væsentlige virkninger, skal medlemsstaterne udføre en vurdering af virkningerne på miljøet (VVM).

Af de meddelte oplysninger fremgår det, at der er blev udarbejdet en redegørelse og efterfølgende foretaget en VVM for dette projekt. Det ærede medlem mener imidlertid, at de i redegørelsen anførte oplysninger, navnlig med hensyn til jorderosion, var utilstrækkelige. Ifølge det ærede medlem kunne udførelse af projektet medføre et større jordskred.

I lyset af ovenstående vil Kommissionen undersøge spørgsmålet med de irske myndigheder og give det ærede medlem alle yderligere oplysninger, den måtte få.

(1) EFT L 175 af 5.7.1985.

(2) EFT L 73 af 14.3.1997.